Showdown 2010

Latar

Showdown 2010 ialah sebuah rancangan pertandingan menari yang mengetengahkan tarian hip-hop dan "jalanan" (street dancing), yang memperlihatkan gaya-gaya hip hop seperti breakdancing, krumping, popping dan sebagainya. Showdown 2010 diumumkan buat julung kali di acara Screenings 2010 Media Prima pada Oktober 2009, kemudian dilancarkan di sidang media khas pada akhir tahun 2009.
Pengurus Besar 8TV, Lam Swee Kim berkata, “Rancangan Showdown 2010 ini adalah bertujuan untuk mencari dan mencungkil bakat penari-penari street atau freestyle yang sudah lama bertapak di Malaysia. Industri tarian di Malaysia ini semakin berkembang dan ia seiringan dengan industri muzik kita. Saya percaya penari-penari ini mempunyai bakat dan kelebihan masing-masing, malah Showdown 2010 ini bertujuan untuk mencungkil bakat mereka sekaligus memberi peluang dan platform kepada mereka untuk menunjukkan bakat masing-masing.”

Format

Pertandingan Showdown dimulakan dengan ujibakat yang diadakan di lokasi terpilih di seluruh negara dan terdiri daripada sesi Audition dan Battle. Kumpulan penari hendaklah terdiri daripada lima hingga tujuh ahli. Semasa sesi ujibakat, peserta menari mengikut rentak dan gaya mereka sendiri untuk menarik perhatian juri. Kumpulan yang berjaya melepasi sesi Audition akan bertanding terus pada keesokan harinya dalam pentas Battle untuk bertanding antara satu sama lain. Ujibakat adalah terbuka kepada semua penari dari pelbagai peringkat umur.
Pada penghujung ujibakat tersebut, 14 kumpulan yang terpilih akan bertanding di sesi Meltdown untuk merebut 12 tempat dalam pertandingan sebenar. Selepas itu, mereka semua beradu nasib dengan memikat undian penonton sambil mengagumkan juri yang memberi markah, untuk bertahan melalui proses penyingkiran mingguan yang berbentuk Battle di akhir setiap episod, yang mana empat kumpulan yang memperoleh markah terendah akan bertanding sekali lagi sesama mereka untuk melayakkan diri ke pusingan berikutnya. Tiga kumpulan yang tinggal menjelang akhir pertandingan layak ke The Final Countdown, di mana mereka akan melakukan persembahan tarian terbaik untuk menarik perhatian juri dan penonton dan dijulang sebagai juara Showdown.

Battle

Dalam peringkat Battle, semua kumpulan yang layak berentap satu lawan satu di atas sebuah pentas seakan-akan gelanggang gusti, yang mana kumpulan yang menang akan mara ke peringkat seterusnya. Kumpulan yang layak ini mesti kekal dalam had bilangan ahli (Votion Force hilang kelayakan dari Battle KL kerana kehilangan dua orang ahli gara-gara komitmen lain).
Cabutan dilakukan mengikut keadaan semasa dan bilangan kumpulan; di Johor Bahru, cuma ada empat yang layak, maka setiap kumpulan mesti bertarung dari awal giliran masing-masing hingga akhir Battle untuk menjadi satu-satunya yang layak ke KL, dan demikianlah yang dilakukan oleh kumpulan Return Crew.
Di Pulau Pinang, terdapat tujuh kumpulan yang layak ke pusingan Battle, dan bilangan nombor ganjil ini memaksa para juri memanggil satu kumpulan yang dirasai mereka sebagai kumpulan terlemah di kalangan yang layak, iaitu Dejavu, untuk mencabar sebuah kumpulan lain (Blacky Wacky) untuk bertarung untuk menentukan siapa antara mereka yang bertahan untuk Battle seterusnya; akhirnya Deja Vu kalah.
Di Kuala Lumpur, semua kumpulan penari yang layak dari ujibakat di ibu kota bertarung sekurang-kurangnya sekali untuk merebut tempat di pusingan seterusnya; tetapi semua kumpulan yang kalah dalam Battles dipanggil ke pentas sekali untuk diadili untuk peluang kedua dalam Eliminations. Antara peristiwa terpenting dalam Battles di KL ialah kemunculan Funky Girls yang diberi keistimewaan memilih mana-mana kumpulan lain untuk bertarung, dan Funkafaction Junior menjadi pilihan mereka. Funky Girls memenangi battle mereka; sungguhpun begitu, mereka terpaksa menarik diri untuk memberi tumpuan pada pelajaran. Kumpulan Parasite yang terdiri daripada lima orang juga terpaksa menarik diri kerana salah seorang ahli mereka mengalami kecederaan akibat kemalangan.

Pertandingan

Setelah kesemua 12 finalis dipilih, mereka semua berentap dalam pertandingan sebenar Showdown 2010 yang disiarkan secara langsung pada setiap Rabu, 9.30 malam, mulai 12 Mei 2010, di pusat hiburan KL Live, Life Centre, Kuala Lumpur. Setiap malam pertandingan dibahagikan kepada dua bahagian, iaitu bahagian pertama yang mana setiap kumpulan membuat persembahan tarian masing-masing mengikut giliran; bahagian kedua (Battle) yang mana empat kumpulan yang meraih undian terendah dipasangkan satu lawan satu dan berentap selama 180 saat untuk kekal dalam pertandingan, di mana dua kumpulan yang kalah dalam Battle masing-masing hanya meletakkan nasib mereka dalam tangan juri.
Selain Maple Loo dan Joe Flizzow, panel juri adakalanya disertai oleh seorang pengkritik undangan. Undian penonton dan keputusan juri menjadi penentu nasib kesemua penari di Showdown 2010, di mana para penonton mengundi kumpulan kegemaran mereka melalui SMS sepanjang minggu, kecuali bahagian ketika bahagian Battle diadakan, yang mana talian undian ditutup untuk memberi laluan kepada juri untuk menentukan nasib empat kumpulan terbawah.
Papan latar pentas Showdown 2010 berhias skrin LCD gergasi dan kod SMS kesemua finalis di bawahnya. Setiap peserta yang tersingkir di akhir setiap malam pertandingan mesti memangkah kod SMS mereka di papan latar tersebut dengan cat sembur. Mulai minggu kedua, para peserta mesti menari mengikut tema yang diberikan oleh pilihan rawak yang dipaparkan pada skrin tersebut.
Talian undian dibuka sepanjang masa bermula dari saat akhir siaran episod Meltdown hingga peringkat akhir, kecuali pada pusingan Battle mingguan apabila talian ditutup untuk memberi laluan kepada para juri untuk menentukan nasib empat kumpulan terbawah setiap minggu.

14 Julai 2010: The Final Showdown

Peringkat akhir menyaksikan tiga finalis - Wakaka Crew, Floor Fever dan Giller Battle Crew - merebut gelaran juara Showdown 2010 yang disertakan piala dan hadiah tunai RM 50,000. Setiap finalis beraksi di pentas sebanyak dua kali untuk merebut undian penonton yang menentukan 100% keputusan pertandingan akhir; panel juri (Maple dan Joe Flizzow, diiringi juri undangan B-Boy Choco dan Boudeng Edruce) tiada kuasa menentukan nasib mereka bertiga.
Selepas selesainya persembahan kedua dari setiap kumpulan, acara diselangi oleh persembahan khas dari enam kumpulan penari yang tersingkir dahulu (Backyard Revolution Crew, Famous Crew, Funky UX Force, Soul Krazy, Borneo Soul Breakerz, Feasible Crew); dan peserta ujibakat Funky Girls yang menarik diri sebelum pertandingan bermula; serta nyanyian daripada Kraft dan Tomok.
Hanya dua kumpulan yang mara ke peringkat Battle terakhir musim ini, iaitu Wakaka Crew dan Giller Battle Crew, maka Floor Fever tersingkir dari pertandingan. Dari saat itu, jumlah undian dikosongkan dan penonton perlu mengundi lagi untuk memilih juara keseluruhan musim ini. Battle yang berlangsung selama enam minit ini diiringi muzik adunan kumpulan Stylustiks.
Di akhir rancangan, keempat-empat juri hanya mengemukakan pendapat mengenai mutu Battle yang disaksikan tadi tanpa mengulas atau memuji satu-satu kumpulan. Akhirnya, hos Hafiz Hatim mengumumkan bahawa hasil undian penonton dari mulanya Battle tadi, juaranya ialah Wakaka Crew yang merangkul piala dan wang tunai RM50,000. Ini menandakan kejayaan kedua buat Alam (ketua Wakaka Crew) dalam menjuarai sesebuah rancangan pertandingan 8TV, kerana sebelum ini beliau penrah menjuarai So You Think You Can Dance musim pertama sebagai penari solo pada tahun 2007.